

**Το μήνυμα του Ανδρέα Μιχαηλίδη**

**για τους Κοινοπολιτειακούς Αγώνες**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, ο Αντιπρόεδρος του Οργανισμού Κωστάκης Κουκκουλλής και τα μέλη του ΔΣ ΚΟΑ Κάλλη Χατζηιωσήφ, Σωτήρης Αδάμου και Ανδρόνικος Ανδρονίκου παρευρέθηκαν στη συνέντευξη Τύπου που παρέθεσε η Κυπριακή Επιτροπή Κοινοπολιτειακών Αγώνων για την παρουσίαση της αποστολής που θα λάβει μέρος στους 22ους Κοινοπολιτειακούς Αγώνες «Μπέρμιγχαμ 2022».

«Υπάρχουν πολύ υψηλές προσδοκίες από τους αθλητές μας, γιατί οι ίδιοι έχουν θέσει πολύ ψηλά τον πήχη με τις επιτυχίες και τις διακρίσεις τους. Πιστεύουμε στις ικανότητες των 53 αθλητών και αθλητριών που θα λάβουν μέρος στους Αγώνες και είμαστε βέβαιοι πως θα ξεπεράσουν εαυτούς», είπε μεταξύ άλλων ο Πρόεδρος του Οργανισμού στη συνέντευξη Τύπου που πραγματοποιήθηκε στο Ολυμπιακό Μέγαρο το πρωί της Τρίτης 19 Ιουλίου.

Οι Κοινοπολιτειακοί Αγώνες θα διεξαχθούν από τις 28 Ιουλίου ως τις 8 Αυγούστου στο Μπέρμιγχαμ.